khistorydata/jeongjo-sjw-relations huggingface dataset:
정조 8년
李時秀。以吏曹言啓曰。今此宗廟景慕宮朔祭大祝。以前校理朴廣源。前持平李尙度。塡差。而時無職名。令該曹口傳付軍職。何如。傳曰。允。
정조 8년
兵曹口傳政事。副司果朴廣源李尙度。竝單付。
정조 8년
洪仁浩。以備邊司言啓曰。卽見洪忠監司申大升。報備局辭緣。則以爲。本道麥農最歉。十一邑牟還分數作租之意。前已狀請蒙允。而忠州堤川淸安定山等四邑。牟還最多。當此麥歉。其所辦納。無異於最歉之處。民願作租。目下秋農將有登熟之望。日前狀聞中。唐津天安洪州稷山等四邑。當以營還。從便換作。四邑之代。以忠州等四邑所在營賑牟一千六百七十餘石內。限九百石。常賑牟四萬八千七百餘石內。限一萬四千石。換作秋穀。實爲四邑莫大之惠爲辭矣。今年湖西麥農。未免失稔。其中尤甚十一邑。分數作租。向因道啓。已蒙特敎許施矣。唐津等四邑牟還。旣以營還。從便換作。則以忠州等四邑換入作租。以準當初所請十一邑之數與別般加請差間。依此許施。而所請穀數。稍爲過多。只以一萬石作租之意。分付道臣。自本道。參量四邑之民穀多寡。以爲均排之地。何如。傳曰。勿論石數多寡。一萬石及萬五千石零。當初狀請之時。邑名何不別白陳聞。有此更報之擧乎。牒報辭緣。草記措語。俱未免苟且之歸。當該道臣有司堂上。推考。作租事。依草記施行。可也。
정조 8년
洪仁浩。以義禁府言啓曰。時囚罪人姜。告身盡行追奪。又五年禁錮。徒三年定配。金百彬。笞五十收贖。解見任。別敍照律公事判付內。依允。功減一等。啓下矣。金百彬。功減一等。笞四十收贖。附過還職。姜功減一等。告身盡行追奪。又五年禁錮。洪忠道木川縣迎春驛。徒二年半定配。而以議啓內辭意。具罪目。依例發遣府羅將。押送配所。何如。傳曰。允。
정조 8년
義禁府啓目。懷德前縣監朴光晦。原情云云。傳旨內辭緣。泛稱遲晩。刑推得情何如。判付啓。第欲見卿等意見。爲先除刑推。議處爲良如敎。
정조 8년
義禁府啓目粘連。向前朴光晦議處云云。令本道道臣。嚴査啓聞後稟處。何如。判付啓。滿紙張皇。煩屑極矣。要厥歸趣。特一相鬨事也。此則自有道伯在焉。何不登時査處。致有上聞之擧乎。至於士子之拔劍。決是常情之外。誠有是也。大關風化。雖非王府所可擬律者。嚴飭該道。詳覈勘斷。俾無更煩之弊爲旀。朝家於囚供。別有提敎者。蓋聞本縣。卽先正文正公。杖屨之鄕也。始自執端。十四世世居。絃誦之遺風。尙云不沬。間或有班族强梁。公稅拒納之事是良置。豈必盡是宋姓人所爲。爲官長者。苟能以禮導之。以法糾之。則感化之效。必當倍易於他邑。向所謂强梁者。幾何不變爲飭躬之士耶。供中宋以四百年世居之民。不思謹飭之道。恣行武斷之習云云。此溯論執端以後事耶。抑只言挽近習俗耶。尊慕之地。口氣太不愼。此雖無關於本事。大體似此風習。朝家切欲禁之是旀。今則本府別無待査事回啓擧行者。投印一款兺。照律以聞爲良如敎。
정조 8년
義禁府啓目。前掌令李集斗矣。今見諫章。聞其本事。無非憲臣自下所指揮府吏云。而朝紙頒布。臺諫主張。雖甚妄率。爲先推考。罪杖六十收贖。奪告身一等。私罪。奉敎依允。
정조 8년
領議政鄭存中箚曰。伏以。臣於病伏中。卽見湖西四邑麰作租草記批答。有有司堂上推考之命。臣於是竊不勝惶恐之至。本司草記。臣實主之。而知思不逮。神識益瞀。循例措語。不能照檢。竟失體段。自歸昏錯。莫非臣憒憒不職之罪。聖批之下。冞切悚懍。玆敢短箚自訟。伏乞聖明。亟賜譴何。以安私分焉。答曰。省箚具悉卿懇。微事不必深引。有司堂上推考勿施。卿須安心勿辭。益加善攝。仍傳曰。此批答。遣史官。傳諭于領議政。
정조 8년
京畿監司沈頤之疏曰。伏以。臣猥以無似之賤品。濫叨匪據之重任。適値災荒溢目。民憂孔棘之日。自顧材力。實無一分堪承之望。而辭不獲命。終至冒膺。周歲居職。瘡疣畢露。而恩渥如天。隨事涵貸。威罰不加。至今蹲滯。日夕懍惕。若無所容。及夫荒政已訖。民勢奠安。則一路生靈。得有今日。莫非天地父母覆燾慈育之仁也。在臣有許多當勘之罪。無毫末可紀之勞。而褒與隆摯。寵錫便蕃。臣是何人。堪此殊私。登筵承敎。不覺感涕之被面。臣旣承藉盛德。倖逭罪戾。則賑事告竣之日。卽臣當退之期。擬上瀝血之懇。冀蒙體下之恩。而此際龍仁事出矣。臣本駑劣。性又罷愞。豈有與人較挈之意。而且於見職。自有體貌。則今日所遭。直是不幸耳。日前筵奏。諒非得已。而今其爰辭登徹。蹈藉無餘。臣誠滿心惶懍。無面可顯。固當縮伏頌罪。恭俟嚴誅。而職名在身。亦不容一向泯默。玆敢略擧事實。仰請明命焉。昨年秋間。龍仁民人。有擅改民籍。詬罵官長之事。果皆照律勘處。公牒尙在。一按可視。所謂李濟恭兄弟。卽鄕曲間。素昧之一賤孽。有何容護之可言。而勒加以容護之目。容護者。亦果如法決處乎。冬間收糴之時。民情頗騷擾不寧。而荒歲催科。勢或似然。且聞穀品稍精。以是爲幸。不少爲咎矣。及至春初。民訴屢至。請治校隷憑藉作挐之罪。而場市村里之間。或藁索繫頸。或紅絲結縛。至有叱辱婦女之境云。臣聞甚驚怪。果以爲還上拒納。自有當施之刑。則吏校之橫恣。固已可駭。至於紅絲。尤是法外。旣非官家所有。則必是渠輩擅用。不得已有四校推治之擧。則邑守之疑怒於臣。固已多矣。伊後民間。有邑校受賂簽丁之說。則謂之某民訕官。有倉吏幻弄還穀之說。則謂之某民誣官。不究虛實。一皆自當。必欲窮治。逮捕不已。班民四散。辭說播騰。終至有付榜之事。固知此事。出於怨官之徒。臣非不欲窮査痛治。而此旣無形跡沒把捉之事。則疑之所在。以意臆斷。徑先推捉。徒事騷亂。決非究覈之要道。必須鎭人心熄邪說。然後始可鉤得其端緖之意。屢及於公牒私書之間。則豈料臣鎭安之計。反被偏護之疑也。今春巡過時。邑民成群呈狀於陽智路上。以爲奸鄕猾吏。貿稷換租。民受虛殼云。吏輩之夤緣代穀。作此奸弊。不可歸之必無之事。而竊恐箚着於官長。携來民狀。付之本邑。以爲査處之道。臣之此擧。專出曲爲之地。而彼之疑怒。隨處層激。實是意慮之所。不到賑穀分給。乃是臣之逐巡指揮者。則在邑守。固無黯黮之可言。至於自官貿稷之設。初無文狀口訴之掛臣耳目者。則未知此說。從何得聞耶。其狀頭之就捕者。嚴刑照律。在逃者督令跟捕。亦因邑報而爲之。若以臣不能逆覩奸民和應之跡。先治言外誣官之罪。謂之縱惡啓奸。則臣亦末如之何矣。所謂營邑相失。不過如斯而已。臣則待以誠信。人則加以疑怒。文牒去來之際。率多駭異之語。而臣一切活看。略不經意。數月之間。事端仍以帖靜矣。民狀無根之說。忽地闖發。斥臣心事。至以不忍正視等說。作一文字。宣示吏民。仍投辭狀。語極駭悖。至於掩悖濟惡四字。其所刪改。在於旣呈還推之後。屢度臣營。十目俱覩。臣之無狀。雖不足言。一路士民。其將謂何。臣非不欲歷擧前後事實於筵達之時。而語涉支蔓。事近猥屑。且一邑之民情。可見一世之公議。自在臣。不必費辭章皇。故只擧其槪。以請處分。雖無彼供噂沓之語。臣之去就。已決於邑狀來到之日矣。至若加分一事。臣巡到本邑。與之酬酢。則以爲若許五百石留庫。可以排巡云。故其後兩報。加數許施。今以臣至親之不得別糶。不許民分之加糶。惡是何說也。昨年穡事。是何等歉荒也。臣旣冒忝藩寄。猥膺拯捄之責。則觀瞻所在。其何敢爲百石二百石。別還於臣之親屬之計哉。留庫之多別處之歸云者。營邑之糴簿昭然。典守之長吏在焉。尤何足多辨也。蓋其供辭首尾。全在凌踏。先之以丘墓等說。餘波至及於臣之親屬。吁亦異矣。莫非如臣殘劣。濫竽方岳。自取侮辱之致。反躬慙恧。尙誰怨尤。一日冒據。大爲朝廷之羞恥。二日冒據。又爲藩臬之羞恥。玆敢冒入文字。仰塵崇嚴。伏乞聖慈。亟降威罰。重勘臣罪。俾朝體無損。公務無曠。誠不勝區區大願。答曰。省疏具悉。卿其勿辭行公。
정조 8년
正言閔慶世啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請還寢遠竄罪人安兼濟。放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。快正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。第三件事第五件事第十五件事。亟停勿煩。
정조 8년
甲辰五月二十八日辰時。上御三善齋。左承旨入侍時。左承旨金宇鎭。假注書李敬五。記事官李崑秀尹行任。以次進伏訖。上曰。同副承旨。與留待守令入侍。出榻敎賤臣承命出傳。同副承旨洪仁浩。與遂安郡守柳殷鉉偕入進伏。宇鎭先退。上曰。饑民接濟。何以爲之乎。殷鉉曰。朝家德意。竭誠奉行。幸免捐瘠之患矣。上曰。小心做去。毋得終怠。可也。命退。上曰。左副承旨入侍。左副承旨徐龍輔。承命進伏。仁浩殷鉉先退。上命書傳敎曰。左承旨。聞有實恙。許遞。前望單子入之。又下敎曰。右承旨李時秀。同副承旨洪仁浩。分掌殺獄判付。各一冊書入之意。分付。可也。仍命退。承史以次退出。
정조 8년
甲辰五月二十八日酉時。上御三善齋。坐直承旨入侍時。左副承旨徐龍輔。假注書李敬五。記事官金鳳顯尹行任。以次進伏訖。上命書傳敎曰。日前因李㻋供。使之帶職還官。予意非欲扶抑於其間。大抵營邑之體統雖重。城化之名分尤嚴。邑民向官長。面詬之榜辱之。其漸將至有衿海事。而巡營不曾痛加査處云爾。則到此以體統較名分。自有彼此大小之殊。不得已有日前處分。觀此道伯辭疏。囚供。歸之噂沓。狀頭謂已懲治。然則名分不須說也。在朝家尊體統之道。豈可偏聽噂沓之供。不信懲治之說乎。此而不卽處分。反有曲護之嫌。龍仁縣令李㻋罷黜。又下敎曰。金吾議處。催促捧入。可也。仍命退。承史以次退出。
정조 8년
行都承旨沈豐之坐。左承旨李時秀坐直。右承旨金魯淳坐。左副承旨奇彦鼎在外未肅拜。右副承旨徐龍輔坐。同副承旨李文源坐直。注書沈晉賢仕一員未差。假注書李敬五仕直。事變假注書安邁權仕。
정조 8년
李時秀啓曰。合辭方張之時。兩司無詣臺之員。事甚未安。除在外傳旨未下外。未肅拜呈告人員。竝卽牌招。何如。傳曰。允。
정조 8년
以來初一日。輪對。取稟。傳于李時秀曰。爲之。
정조 8년
傳于李時秀曰。禮房承旨。馳詣宗廟景慕宮。奉審摘奸以來。
정조 8년
沈豐之啓曰。右副承旨洪仁浩。今日不爲仕進。卽爲牌招。何如。傳曰。許遞。與未差之代。前望單子入之。
정조 8년
承旨前望單子入之。金尙集奇彦鼎落點。
정조 8년
傳于李時秀曰。都承旨與上京守令。入侍。
정조 8년
傳于沈豐之曰。纂輯堂上。來待。
정조 8년
沈豐之啓曰。新除授右副承旨奇彦鼎。卽爲牌招察任。何如。傳曰。允。
정조 8년
傳于沈豐之曰。差祭承旨許遞。前望單子入之。
정조 8년
沈豐之啓曰。新除授同副承旨李文源。卽爲牌招。何如。傳曰。允。
정조 8년
以同副承旨李文源牌不進罷職傳旨。傳于沈豐之曰。只推。更爲牌招。
정조 8년
傳于沈豐之曰。右副承旨與刑曹堂上。入侍。
정조 8년
徐龍輔啓曰。行都承旨沈豐之。左承旨李時秀。右承旨金魯淳。今方入侍。臣吏兵批。兼進之意。敢啓。傳曰。知道。
정조 8년
有政。吏批。判書李在簡進。參判未差。參議趙鼎鎭傳旨未下。右副承旨徐龍輔進。以金文淳爲吏曹參判。徐有防爲工曹參判。徐直修爲龍仁縣令。
정조 8년
兵批。判書徐有隣病。參判未差。參議宋載經病。參知柳誼入直進。右副承旨徐龍輔進。護軍單呂善亨趙鼎鎭。司直單李崇祜蔡弘履金尙集金憙金思穆金宇鎭洪仁浩。
정조 8년
李時秀啓曰。吏曹參判金文淳。旣在闕中。不爲肅謝。直爲出去。事甚未安。推考警責。何如。傳曰。允。
정조 8년
吏曹口傳政事。柳詢爲陽智縣監。
정조 8년
李時秀。以弘文館言啓曰。校理兪漢敬。自鄕上來云。卽爲牌招察任何如。傳曰。允。
정조 8년
李時秀。以禮曹言啓曰。卽接元陵別檢所報。則本陵陵上莎草。自今二十日。至二十八日。一向無頉云矣。敢啓。傳曰。知道。
정조 8년
李時秀。以禮曹言啓曰。臣璹今日入侍。伏承聖敎。宗廟永寧殿修改處。馳詣奉審。則宗廟北墻連接西墻處二間許頹圮。今方補以圍排。而自頹圮處。向東八九間。半腰以下蹲縮缺落。有匪久盡頹之勢。始役之後。不可不一時改築。永寧殿西門外邊西北角。朴工內道里下二三尺許。女夫瓦盡爲墜落。仰土及散子。竝爲折落。只有數三箇椽木。空中露出。其一椽。已爲朽傷。此則修改時。不可不竝椽木而改修。西門南墻。連接門柱處。一間許頹圮。方以圍排補缺。而自此向南。至南墻隅連接處。通計十餘間許。往往外飽內空。亦有匪久盡頹之勢。始役之後。不可不竝爲改築。役事將不免浩大。而土旺用事。在於來月初四日。立秋在於同月二十二日。許久圍排。雖甚未安。土旺之前。勢難斡旋。以立秋後擇日修改。似合事宜。惶恐。敢啓。傳曰。知道。
정조 8년
金魯淳。以訓鍊都監禁衛營御營廳言啓曰。月覲門東邊宮墻。將頹處九間許。來六月初一日爲始。三營合力改築之意。敢啓。傳曰。知道。
정조 8년
李文源。以兵曹言啓曰。月覲門東邊宮墻九間許將頹處三營合力。來六月初一日。始役改築事。草記。允下矣。令紫門監。以杻把子。堅實圍排。而集春營入直軍二十名除出。限畢役間。嚴加守直之意。敢啓。傳曰。廟內役事。俄因禮曹草記。以立秋後推擇。宮墻不可先爲始役。待立秋擧行。可也。
정조 8년
李文源。以訓鍊都監言啓曰。本局字內諸處。連爲摘奸。則弘濟院病人出來者一名。故結幕以給。而九名差病撤幕。新舊幕合爲三百八十五處之意。敢啓。傳曰。知道。
정조 8년
李文源。以訓鍊都監言啓曰。本局字內諸處。連爲摘奸。則自弘濟院至漢北門外。病人出來者。爲四名。故四幕結構以給。而四名差病撤幕。新舊幕合爲三百八十五處之意。敢啓。傳曰。知道。
정조 8년
李文源。以禁衛營言啓曰。本營字內病幕。今日摘奸。則自南伐院至大峴近處。病人二十七名。又爲出來。故隨其無依者。十幕新造添補。使之奠接。舊幕中七處二十六名。差病撤還。新舊幕合爲五百二十處之意。敢啓。傳曰。知道。
정조 8년
李文源。以禁衛營言啓曰。本營字內病幕。今日摘奸。則自南伐院至大峴近處。病人十八名。又爲出來。故隨其無依者。五幕新造添補。使之奠接。舊幕中二十四處。四十四名。差病撤還。新舊幕合爲五百一處之意。敢啓。傳曰。知道。
정조 8년
李文源。以御營廳言啓曰。本廳字內病幕。連爲摘奸。則自活人署至永渡橋近處。病人出來。爲二名。故隨其無依者。二幕造給。使之奠接。舊幕中一處二名。差病撤還。新舊幕合爲一百九十七處之意。敢啓。傳曰。知道。
정조 8년
李時秀。以御營廳言啓曰。本廳字內病幕。連爲摘奸。則自活人署。至永渡橋近處。病人出來。爲一名。故隨其無依者。一幕造給。使之奠接。舊幕中。四處六名。差病撤還。新舊幕合爲一百九十四處之意。敢啓。傳曰。知道。
정조 8년
徐龍輔。以賑恤廳言啓曰。景慕宮二契任掌李漢江。今五月二十六日。本洞路邊。得八朔遺棄女兒。社稷洞居徐召史。欲爲乳養。而貧不自食。願爲受料。告于東部。自該部。同月二十七日牒呈。故依節目給料。使之乳養之意。敢啓。傳曰。知道。
정조 8년
兵曹啓目粘。原春道通川郡海尺芮尙。救活人命之數。至於十四名之多。不可全然無賞。令本道。米布從優題給。何如。判付啓。何可以一名之不準數。不施當施之賞。特爲加資。以爲激勸之地爲良如敎。
정조 8년
禁府啓目。懷德前縣監朴光晦矣。投印一款兺。照律。罪杖一百收贖。告身盡行追奪。私罪。奉敎。士人拔劍事。無論官門抽刃官庭擬刃律。有已行未行之別兺除良。又或在家。向捕者拔劍。拒捕毆人至折傷。然後置辟。未折傷以上勿問。此一款。已令付之該道。自可按法準繩。而際見兵議對章。此囚之在邑也。吏校無時調發。鼓角半夜大振。赭其丘壠。毁其門屛。繼有奏凱犒賞之擧云。此則不可但以妄錯論是如乎。無警急不先申而擅調者。典憲自有斷例。朝家旣聞之後。擅調委折。不可不一番按問處勘。投印事照律乙良。今姑安徐。以此判付。發問目。取招爲良如敎。
정조 8년
兵曹參議宋載經疏曰。伏以。臣卽伏見囚人朴光晦爰辭。此臣今春所遭橫逆之事也。至今思之。尙覺駭怪恥。不欲以此人此事。汚諸筆端。而渠乃自寫誣悖。略不知怍。尤可異也。雖然臣旣顯受其凌藉矣。安得以本事之屑越。而徒守無辨之戒也。蓋臣所居。卽本縣邑內之後。巷陌相接之地也。洞壑園麓。自先世護養。而中間不免童濯之患。臣與洞人。重講舊規。合力禁伐者。殆近數十年。遽値去冬酷寒。且緣本土柴路之最艱。樵民之日夜犯斫。勢莫可復遏。故臣亦使樵奴。一番斫來數株稚松矣。光晦。乃盡釋一村犯斫之民。獨囚臣奴。而數臣以攘奪公地之罪曰。此城隍壇。官禁之地也。夫此麓。只一牛馬之場。初無城隍設壇之處。又無自官禁伐之事。自臣完議以後。始有松價稍成之望。藉曰數百年自官禁伐。則奚無一二株大松。而今忽以攘奪公地之目加之。是可以常性之人責之乎。加以攘奪之目。已是無理之極。而先問臣父母墓之所在。知其不在於境內。則乃甘心於臣亡姪之墓。傳令該面。赭盡其山。光晦土主也。臣土民也。臣雖無似。粗知土主之當處。初未嘗有一事之相失。而忽作此丘壠之禍者。抑又何腸。至於臣從弟載緯。則乃以其奴之私斫。直令官隷。縛來載緯。其奴私斫。本非載緯之所知。而所謂縛來云者。特出於一時狂酗之說。故欲徐待其醒。以爲入庭辨明之計。不意奰怒陡作。駭擧層生。調發邑底之吏卒。命之曰吏奴。作隊招集各面之將校。稱之曰。攔後親兵。半夜鉦鼓相應。吶喊四帀。毁其門而逼其室。至於婦女。警窒而極矣。于斯時也。其子允鼎。目見慘禍在卽。不勝震迫之至情。自引佩刀。排出門外。泣謂吏校曰。吾母殆死。吾父又將被縛而死於杖。吾寧先剚犯吾父者。仍以自刎而死。此不過謀紓目下之急變。而光晦則執以爲來到官門。欲犯土主。勒捧侤音於吏校。至報巡營。然其實足不到官門近處。口不道土主二字。一査再査。已經白脫。證左俱在。焉敢誣也。畢竟允鼎父子。自入縣庭。被其枷囚。則光晦乃奏凱犒賞。若勝大敵。嗚呼。卽此擧措。又何以常性之人責之乎。雖然。臣之得此於光晦。亦有其由。光晦到任之後。頻頻來見。致意頗摯。故臣語之以邑中奸吏。竊稅偸糶。一二弊政。勉其加意伺察。臣尙悔忠告之非其人。而復豈料奸吏之乘機售訐。譸張增衍。虛捏臣所不言者。而務欲以激發光晦之疑憾。至有此等變異哉。此其事尤屬猥瑣。不宜上塵淵聰。而端緖盡綻。形跡莫掩。査官之所審也。道臣之所斷也。上下耳目之所塗也。究其顚末。則本自可笑。觀其作爲。則實亦可羞。而乃反靦然自遂。敢於欺天。滿紙胡嚷。惟以極口醜詈爲能事。至以舊伯之藉勢。武斷之成習。恣意叫呶。惟其所欲。光晦亦人耳。豈不知讆言之不可造。日月之不可欺。而白地杜撰。變幻事實。以是而肆然納供。則雖謂之大有關於王綱國法。可也。臣非狂易喪心。豈忍與此人。逐條較辨乎哉。雖然光晦少輩也。今臣所陳。寧損而無演。寧略而不繁。然若使常性之人見之。必以臣言爲不近事理。儻蒙我聖明。特賜更査之擧。則可以立得其虛實曲直。臣之所祈。惟此而已。第臣所自悼則有之。祖先以來。居在本鄕。今至十數世。未嘗與官邑。有絲毫相干者。得失爭較。況無可論。凡臣同堂弟兄。近皆零替。里井之蕭條。門戶之衰廓。夫孰不目覩。而雖光晦。豈以臣實有勢力而然哉。因此事會。視若强圉。要得臨官擊强之稱。重爲熒惑天聽之計。此其計可謂駭矣。而如使臣悃愊所畜。有足以孚感者。則人之相加。何至此極。此臣所以撫躬傷心。愧死不得者也。仍伏念臣之此來。只出一覲耿光之計。而前後所被恩數。逈出臣隣。有非如臣癃賤。所當得者。臣誠感結肝腑。不知所報。臣心所矢。亶在於筋力自效。向於筵席。亦嘗略奏。而目今宿病。遇暑益劇。區區陳就之願。實難自强。玆於申暴之章。兼控疾痛之私。竝乞遞臣職名。俾得調息焉。答曰。省疏具悉。爾其勿辭。從速察職。
정조 8년
右承旨金魯淳疏曰。伏以。臣爲世所擯。杜門深蟄。惶懍危蹙。自分爲聖世棄物者。月旣屢易。歲又一朞。忽於千萬夢想之外。銀臺除命。遽下於逖違戀結之餘。惝怳感激。誠莫知措躬之所也。噫。殿下之於臣。父母也天地也。跡在臲卼而殿下則憐之。身墜坑坎而殿下則拯之。臣亦有一端秉彝之性耳。結草圖報。至願所在。則豈敢不竭蹶趨承。以少伸叩謝之忱。而第所可審愼者。處義也。所可畏憚者。公議也。若使臣。徒恃寵靈。不自量度。諉以宿硏。揚揚冒出。則不但臣心之自恧。人將謂之斯何。此臣所以徊徨踧踖。不敢爲進身計。昨違天牌。臣分都虧。方俟嚴譴之不暇。聖度天大。不加之罪。只推之命。又出格外。而左思右量。承膺無路。瞻望宸極。但有隕泣。臣之踪地其亦窮且蹙矣。玆不得不冒死號籲於慈覆之天。伏乞聖明。俯垂矜憐。亟下鐫削之典。仍治逋慢之罪。以肅朝綱。以安私分。不勝幸甚。答曰。省疏具悉。不須深引。爾其勿辭察職。
정조 8년
安東幼學李宇標李尙熻鄭來休李鎭奎金復運李弘纘。進士柳道源。生員李尙慶金道行柳長源金汝弼。進士金象九李宗儒李宗休李宗周。生員金甲東金希成金希卨權讜。幼學李弘天李溥遠李弘準李尙球金尙直金相益金相華金得行柳浩源柳養源朴之翰柳盛源金鳴九金範九金敍九柳明休柳敬休柳孟休柳用休柳澈源。生員柳星休李尙璣李李仁行金圭金墩權聚李禎國李養正李寅烱。幼學鄭重鄭重贊鄭重喆裴相泰裴相恒裴相鼎裴顯謨李宜秀李民秀李弘秊李弘璧金始全金始寅金始默金鼎東金相德金相權金宗喆金汝岳金龍九金弘喆權正宇權正實權正立權思溥。進士權思晦權性復趙夢陽金顯運金履運。幼學金麟燦金斗燦金光馹金泰壽金衡壽金啓運金道運柳溥源李元琴宗潤琴疇錫金朝翼柳陽休金時燦金聲翼金駿行李宇一李宇級李宇亮曺景鐸曺鳴九金履權李憲祖。生員趙相抃趙相彦趙始燮申海觀權以復。幼學權以肅趙相憲黃最源黃泗源黃潤德安明有崔興中。生員安明允鄭夏濬李鼎宇李鼎翊。進士李鼎勛孫鳳九孫鼎九李述賢。幼學張胤文。生員李頤淳。幼學申昌敎申體仁。生員金宗德。進士成彦極成彦根。幼學權聖鳳朴漢明朴宗赫河龍海。生員金敏源李泰淳。進士邊益春等疏曰。伏以。臣聞。敎行一方者。當食一方之報。功高百世者。當受百世之饗。若人者。或一方而一人。或百世而一人焉。則所以表章而崇報之者。又不但鄕先生之沒而祭於社者比而已。吾東方。自箕聖受封以來。士之傳授心學。繼往開來者。必有其人。而裂之爲四郡二府。分之爲三國。兵戈不息。文獻莫徵。逮至羅麗之世。天荒初破。文風漸開。而理學之名。猶未之有聞。及麗之季。祭酒文僖公禹倬出。而始倡爲性理之學。我太祖康獻大王。下敎若曰。文僖公禹倬。道學精深者是已。倬於經史。無不博通。而尤邃於易程傳初來。東士莫能省解。視爲弁髦。倬獨發憤閉戶。潛心探究。久乃有得。盡通奧旨。遂退居嶺南之福州。屢徵不起。敎授生徒。講明義理。福州卽今之安東縣。而臣等所居也。我朝性理之學。始自嶺南倡。從祀諸賢。五居其四。而其源則出自高麗文忠公鄭夢周。夢周亦嶺南人也。世所推稱爲理學之祖。而倬之倡明絶學。又在夢周之前矣。是以先正文純公臣李滉。答天使許國書曰。吾東見稱爲文獻之邦。然羅麗二代之儒。歸重於言語文章。逮禹倬鄭夢周。參究性理之說。又其答門人書曰。禹先生從祀事。以今人欲祀四賢之論推之。先生。不必在四賢之後。由此觀之。則先正之推尊倬者。未始不與從祀諸賢竝稱。而雖於從祀之論。不以爲過也。禮安之祠。名以易東者。亦出於先正之所命。而賜額致祭文及奉安時。先正所撰祭文。引重讚揚。遣辭甚重文籍具在。可案而證也。其他若文簡公臣金宗直。以爲高麗涵儲五百年之運。而生此賢人。至比之於鄭玄。文敬公臣奇大升。亦以爲高麗學問。只主詞華。至倬始知性理之學。其爲先正先儒之所尊尙如此。且倬嘗欲立學校正冠服節喪紀。而値時昏亂。有志未果。其後倬之孫忠靖公玄寶。與鄭夢周。推而行之。竟基我聖朝四百年聲明文物之治。其爲郡司錄也。碎淫祠而沈其神于海。其入臺也。白衣持斧。束藁抗言忠宣王失德。面叱廷臣如狗彘。剛大之氣。直養無害。至今懍然如生。百世之下。聞其風者。無不起立。況臣等世居其鄕。瞻依杖屨之所。趨走俎豆之列乎。中世安東人事。以福州不可無倬祠院。且以倬衣履之藏。歲久失傳。遂就縣東美質鄕。創立院宇。以寓追報之誠。而因其地名曰。龜溪書院者。今已百有餘年矣。夫以吾東性理之學。莫盛於嶺南。嶺南理學之倡。莫先於倬。而本縣是倬終老之地。暎湖樓。尙有倬題板一詩。則後世之人。如欲追倬之敎。報倬之功。捨玆土而於何求之哉。臣等每誦先正集中。以是敎人。德業無競。戶屨恒滿。莪長蘭薰。至于今日遺風宛然。仰止高山。咸願依歸之語。未嘗不慨然興懷。宛如升其堂而聆其音也。院宇旣成。倬之後孫。求得倬登第紅牌之留落人間者。告由藏置於院中。蓋考之高麗選擧志。倬之登科。在於忠烈王十六年五月。而前世紅牌之法。視今更加詳密。年月之後方。倂書知貢擧人官銜姓字。夫以一幅故紙。無恙於五百年之間。畢竟爲院中寶藏者。殆若有神物陰護相之。自此龜溪一院之增重士林。不趐若他院之比。而直與宣城之易東。少無差間矣。陳章請額。衆情咸切。而嚴畏趑趄未果抗籲者。于玆有年矣。今我聖上臨御。崇奬儒術。講求闕典。表章之美。無遠不曁。崇報之方。雖舊不遺。臣等誠不勝欽仰感激之至。裹足齎疏。千里籲閽。伏乞聖明。念倬倡明絶學之功。察臣等尊慕前賢之誠。特允宣額之請。以光斯文。以答輿情焉。答曰。省疏具悉。疏辭下該曹稟處。
정조 8년
正言閔慶世啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。快正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。第三件事第五件事第十五件事。亟停勿煩。
정조 8년
刑曹啓目粘。京囚殺獄罪人張漢福獄事云云。實因旣甚明的。詞證亦爲俱備。則有難輕議於傅生。依前同推何如。判付啓。殺獄罪人張漢福獄事段。亞堂則。起疑於屍帳之傷處。原情於正犯之自刎。三堂則。以過醉被打。易致昏絶爲言。二說大體略相似。而痕損未必盡合法文。刺頸反露手犯情節。然因其泥醉時相鬨。便卽致命。雖謂之邂逅。似非過語。求之法理。傅生不至失刑。漢福。身乙。加刑。減死定配爲良如敎。
정조 8년
刑曹啓目粘。江華府殺獄罪人金就廷獄事云云。更加嚴刑。期於取服之意。分付守臣。何如。判付啓。江華府殺獄罪人金就廷獄事段。此獄案。疑晦多端。朝家嘗所然疑是如乎。蠶箔提筐。初非可殺之罪。牛廐擲鏵。安有故犯之意是旀。且其妻若弟之外。無一人看證乙仍于。意或有些箇參恕之端。向於審理時。特命守臣。出意見論啓。及見其啓本。條列甚明白。雖欲求生於必死。誠末如之何。猶不早卽判下者。槪人命至重。恐有遽決之歎故也。際値守臣之登筵。詳問獄情顚末。一如狀辭。到今無容更議。就廷。身乙。姑令仍推爲良如敎。
정조 8년
又啓目粘。殺獄罪人林枝郁。更推云云。更加各別嚴刑。期於得情。何如。判付啓。殺獄罪人林枝郁獄事段。大抵江上牟利之輩。粗有富名。行惡無比。侵虐貧殘之氓。故犯剽殺之擧。而隣里之人。莫敢誰何。又從以右袒於檢時。立幟於推庭者。往往有之是如乎。卽此獄案。可以推知。枝郁富漢也。順乭貧民也。況且枝郁生順乭死。則隣里之人。不顧富且生之枝郁。反助貧且死之順乭。決知其無是理。固不可以干證諸招。有所起疑是旀。雖以事理言之。憤他人之竊米包。而打之者。非殺越之變乎。痛其弟之被惡名而毆之者。歸戕害之科乎。以此以彼。枝郁之爲此獄元犯。不問可知。姑令依前訊推爲良如敎。
정조 8년
又啓目粘。全州府殺獄罪人金明郁獄事云云。更加嚴訊。期於得情之意。分付道臣爲白乎旀。寶城郡殺獄罪人鄭大仁獄事云云。各別嚴刑。期於輸款之意。分付道臣。何如。判付啓。全羅道全州府殺獄罪人金明郁獄事段。槪此獄。事關風敎。跡涉妖詐。屢行按査。訖未出場是如乎。致死於五月蒸熱之時。發檢於一望瘞埋之後。則柔軟變爲微硬。四處減爲三庫。雖諉以屍帳之發變。從知其獄案之疑晦。年前曹啓中。殺獄自殺獄罪狀自罪狀云云。不害爲斷此獄之公案。明郁身乙。箇箇考察。嚴刑二次。減死定配之意。先爲分付爲旀。寶城郡殺獄罪人鄭大仁獄事段。殺獄之法。關係甚重。若使當生者死。則無以追錯決之悔。若使當死者生。則無以慰長逝之冤。此仁人之所矜惻。王政之所欽恤。今此獄案。手勢至凶至慘。決知爲償命之允合獄體。而道狀曹啓。不無參差之端乙仍于。不能自信。至命更査。到今諸議。無甚異同。當初起疑之道伯。亦云如法同推。斷不可已。姑令依前訊推之外。似無更疑。而大抵原其情。非出故殺。誠無疑矣。然則付之生科。不知於失刑是隱乙喩。更令亞三堂出意見。論理覆奏爲良如敎。
정조 8년
又啓目粘。全州府殺獄罪人朱甲得獄事云云。另加嚴訊。期於取服爲白遣。李長朝段。依道啓嚴繩之意。一體分付道臣爲白乎旀。同府殺獄罪人梁時乭獄事云云。更加嚴訊。期於取服爲白遣。崔順男等段。依道啓嚴治之意。一體分付道臣爲白乎旀。同府殺獄罪人申德文獄事云云。更加嚴訊。期於得情爲白乎旀。海南縣印信僞造罪人張得良獄事云云。獄體甚重。不敢擅便。上裁。何如。判付啓。全州府殺獄罪人朱甲得獄事段。累下行査之命。蓋出於求生必死之意。而始也隱諱。終又直陳。長朝之供。判作兩段。最初錄啓。伊後査案。道伯之論。如印一板。朝家於此。雖欲傅輕。其勢末由。依前同推。期於輸款爲旀。同府殺獄罪人梁時乭獄事段。腰帶之繮繞。而項無勒痕。松木之揮擲而面有穿孔。縊假打眞。不啻明白。今番覆査。縱出恤形之意。而道臣論啓。儘有意見。老郞之隱諱與不隱諱。無甚關係。依前同推。期於得情爲旀。同府殺獄罪人申德文獄事段。姪女壻而親如親女壻。從娚妹而親如親娚妹。同居一里之村。同耕一坪之田。尋常情好。槪可推知。而所爭者。灌水之微事。所詰者。語言之薄過。非出故殺。專屬邂逅。京外議讞。可見純同。此等諸獄情。亶合消詳。而但傷痕狼藉。器仗見在。三尺之律。寧或低仰。而第於覆檢狀結辭。如臂木折傷之說。獄官則以爲必死之案。朝家則以爲可生之證。何則木之如臂者。誠大矣。人之耳根。雖曰肉少骨多。有非虛怯處之比。比之如臂之木。堅脆頓異。以此木而當此處。頭則易碎。木則難折。而今其木斷折矣。此豈非打支機之時。以木當木。以至斷折之驗歟。若其耳根傷處。尤有可以理解者。耳根去背上不遠。而背上之支機。方受打矣。橫過之勢。延及耳根。致有血瘀微硬。皮膜相雜之境者。斷無可疑。假使如臂之木。眞箇撞着於耳根。則骨綻漏拆。血流痂作。必至之勢。豈止於血但成瘀。皮但相雜。硬但微硬而已哉。況旀耳根。係是速死處。宜乎當下致死。設不當下致死。例不得過三日。豈有拖至七八日之久乎。以此推之。德文之打水萬。意專在於支機。可以知之。傷痕在左背後。下手之說。雖不足取信。而支機之相薄折木。耳根之橫受致損。如合符契。信乎獄情之無窮已也。緣情起疑。緣疑核實。畢竟是打支機一事。此不傅生。得無冤乎。特爲減死邊配爲旀。海南縣印信僞造罪人張得良獄事段。僞造情節。狼藉無餘。始旣遲晩於同推。末乃變招於老覆。究厥情狀。已極巧惡。其他出沒封止。威喝浦氓之計。可謂萬殺無惜。此不置法。何以勵他。而但僞造之獄。必以印跡之成不成爲斷案。而比如蚓結蘆畫。初不成字。道啓不啻丁寧。則直施一律。有非審克之道。得良段。依宣光得例。減死定配爲良如敎。
정조 8년
又啓目粘。平壤府殺獄罪人韓世明獄事云云。姑爲停刑。以待決末爲白乎旀。价川郡殺獄罪人李正白獄事云云。道啓所論。不無意見。或當爲一分參恕之端是白乎喩。獄體甚嚴。不敢遽議。上裁敎是白乎旀。龜城府殺獄罪人崔守珍獄事云云。更加嚴訊。期於得情。何如。判付啓。平安道平壤府殺獄罪人韓世明獄事段。世明之斷以爲元犯者。蓋因屍親韓召史之招及看證金允京之供。而今於更査之下。韓召史。則受嗾於中興是如是遣。金允京則逞憾於世明是如。明白納招。則世明之正犯一款。自歸脫空兺不喩。此獄正犯。非韓則康。而康哥三弟兄中。自初起鬧者。從之也。中興初招中。末弟未到之說。從之今招中。鷄鳴始聞之云。非但不問先吐。情狀自露。亦見欲巧反拙。掩諱不得。此外允京獄中之酬酢。從之白狗之屠殺。亦一明證是如乎。世明段。七年拷訊。有足干和。特爲放送爲旀。從之段。另飭同推。期於輸情爲旀。允京段。逞憾自服之後。爲從之用意一節。終不盡吐者。極爲狡惡。更令加刑取服爲旀。康中興中三等段。或嗾囑屍親。或慫慂看證。眩亂重獄者。殊涉痛惡。而兄爲弟諱。容有可恕。竝姑爲放送爲旀。韓召史段。以爲夫復讎之心。稱以待斗成之來。被九明之挽。而遲遲發狀者。可見都沒省覺。而甘心受嗾。變換元犯者。究其用心。是可忍乎。照律定罪。在所不已是隱乃。遐鄕無識之村女。不足深責。令道臣。嚴刑一次。放送爲旀。价川郡殺獄罪人李正白獄事段。以傷處言。則血瘀堅硬之痕。不啻昭著。以參證言。則琴鄭尹劉之招。無甚差殊。以正犯言。則懷鐵鍤之宿憾。逞石磊之猛搗。反復參互。別無疑晦。而經宿再檢。獄體已是失格。汗幕致身。傷處未見忒重兺不喩。暑月狗皮之裹。伊日綿衣之着。證人所招。旣甚明的。滿身三十之灸。下血疝冷之症。屍親之供。亦不掩諱。則被毆死中喝死。雖難硬定。而宿痾新傷。一時適會。其在求生必死之道。償命重律。有未可遽議是如乎。正白。身乙。加刑減死定配爲旀。龜城府殺獄罪人崔守珍獄事段。鬪鬨殺死之變。旣在於昏黑之時。元犯干連。最難分曉。在太圭道理。爲守珍掩諱。實非異事。而初何心而直傳於其母。後何故而移罪於他人是隱喩。道啓所謂急遽之際。不爲子隱。容或無怪。事定之後。推諉元犯。其勢固然云者。誠甚的確兺不喩。太圭爲人之父。目見其子之陷於死地。而抑獨何心。忍嚇他人之重財。反誣屍親以受賂者。亦見其獄老生奸。全無忌憚是遣。雖以白召史言之。爲子報讎之心。顧何間於金同及守珍。而況金同。則是隣兒也。守珍則乃近親也。捨却應死之隣兒。挽引無罪之近親者。揆以常情。寧有是理。今番更査之命。實出於死中求生之義。而參互獄情。似無可恕之端是如乎。仍令依前同推爲良如敎。
정조 8년
又啓目粘。朔州府殺獄罪人洪宗淵獄事云云。係是大辟。臣曹不敢擅便。上裁敎是白乎旀。平壤府殺獄罪人朴足古亡伊獄事云云。更加嚴訊。期於得情之意。分付道臣。何如。判付啓。朔州府殺獄罪人洪宗淵獄事段。不告官而殺人。以其律則至嚴也。對其父而戕子。論其情則至殘也。門前荷銃已判貫一串之心。嶺上燒藥。甘犯抵三尺之誅。當初成獄。槪出難愼。而執捉旣在奸所。淫騙又其雇奴。則乘憤逞兇。不是異事。兵器之私用當否。眞所謂挺與刃之何異是如乎。本夫之殺奸夫。勿論之文。亦足爲傍照之端。參酌加刑。定配爲旀。平壤府殺獄罪人朴足古亡伊獄事段。道伯傅生之見。該曹起疑之論。俱有所據。大抵殺獄決折。不出於情法二字。而原情大過。則將無償死之律。持法徒峻。則亦非恤刑之義是如乎。此獄段。反覆參究。情當掩法。槪其年則穉兒也。其時則深夜也。逢捽髮驅逐之怒。逞擲枕憤毒之氣。若謂之無心則未也。平日旣無宿憾爭端。又是微事。主客之情素厚。少長之分自別。寧惜一席之借地。冒犯㓒夜之行兇。由前由後。決知出於無知妄作之科。不可以證案之已成。有所持疑。加刑一次放送爲良如敎。
정조 8년
又啓目粘。平壤府殺獄罪人康貴同獄事云云。各別嚴刑。期於取服爲白乎旀。同府殺獄罪人朱達海獄事云云。更加嚴刑。期於得情爲白乎旀。江東縣殺獄罪人韓必周獄事云云。更加嚴刑。期於得情爲白乎旀。成川府殺獄罪人金贊伊獄事云云。更加嚴刑。期於取服爲白乎旀。同府殺獄罪人金於仁者獄事云云。更加嚴刑。期於得情爲白乎旀。龍崗縣殺獄罪人金音東獄事云云。更加嚴刑。期於輸款爲白乎旀。价川郡殺獄罪人金連夏獄事云云。更加嚴刑。期於取服爲白乎旀。雲山郡殺獄罪人朴丁采獄事云云。更加嚴訊。期於得情之意。分付道臣。何如。判付啓。平壤府殺獄罪人康貴同獄事段。已同之致命。專由於貴同之鎌斫。而初招再招。乍吐旋呑。終始推諉於大成之誤認者。本律之外。又犯傷倫之罪。成獄償命。無容持疑是隱乃。殺獄事體。至嚴且重。實因雖分明。而必待詞證之具備者。制法之意。豈亶然哉。如是而後。始可以重人命而服民志故也。今此貴同。雖曰獰頑凶悖之人。亦具秉彝。則打其婦而不恭於其親。怒於人而移及於其兄者。若非喪性之故。則決是泥醉之致。其起鬧委折。下手光景。詳細盤問於參看證左。然後可以得其情實。而此獄明證。屍親外。只是林召史及尊位里正等招。而林女則曰。聞諸一村諸人。面任則曰。雖未目見。而一洞諸人俱會云云。覆檢結語。至以一村公議。勒爲斷死之明案。所謂一村之人。初不捉來取招。只憑林女一言。遽然成獄。揆以讞獄之體。得無虛疎之甚乎。初覆檢官。竝從重推考爲旀。雖以其時道伯言之。狀題中有曰。此非過失殺傷。明是有意故刺云云。旣不窮詰其本情。則道伯亦何以知其必然乎。臆決之失。亦不可無警。當該道臣推考。大抵罪犯自罪犯。獄案自獄案。不可以似此疎漏之獄案。置之錄啓。更令道臣。另行按査。仍令具意見狀聞爲旀。同府殺獄罪人朱達海獄事段。殺人之擧何限。而未有如刃刺之慘。苟非必報之讎。難忘之怨。則袖裏霜刃。是豈容易可試之物乎。達海之與遇文。以誼則瓜葛之好也。以情則蔥竹之舊也。里巷追隨。初無讎怨之可言。則以執䯻之細憾。而判拔刃之兇謀者。此誠理會不得處。細究達海之招。則且不無一二句語之矜悶者。轉醉來鬪。認刀爲木云者。畫出眞境也。誤刺親朋。惟願速死云者。可見良心也。然則當初下手。決知其非戲則醉。非醉則誤也。三尺至重。雖不可以非我挺也。曲加寬貰是隱乃。旣以醉戲誤三者。執成此獄之左契。則刺之者雖渠。而所以刺之者。卽醉也鬪也誤也。有一於此。尙可傅生。況兼三者乎。觀於屍帳。傷處之不在要害。而蓋驗其初無欲殺之心。以是原恕之論屍親言之。無妄之失。隣里憐之。然而償死。有非王政之所忍。令道臣。更加詳査。出意見論理狀聞後稟處爲旀。江東縣殺獄罪人韓必周獄事段。此獄與平壤朱達海獄事。刃刺則一也。承款則一也。達海之置諸生科者。槪在法則當誅。而參情則當貰故耳。至若此囚。對母肆惡。情理則絶悖而無倫。打夢行兇。供語則求說而不得。拔刃於其母之前者。遑責乎刺人乎。卽此一款。於渠斷案。含憾有無。不必更問。連加各別嚴刑。期於斯速考覆爲旀。成川府殺獄罪人金贊伊獄事段。擧石打窓。似是因醉之擧。認虎刺人。旣非有心之事。觀於渠之輸款。足驗良心之不泯兺不喩。事在深夜。除非同宿之天德。隔隣之三采。則看證無人。且平日之有嫌無嫌。終無究得之路。則成獄幾年。將有瘐死之慮。此等獄事。合有參究之道。令道臣。更査狀聞後稟處爲旀。同府殺獄罪人金於仁者獄事段。額角卽速死之處。憤頭無戲打之理。則奪錢揮檠。已有賣糖兒之招。作餠付面。莫掩約馬之供。況卽逃之擧。自服之說。渠之斷案。渠所自判。雖欲以滅火口吹折板跳壁等說。百計粧撰。益見窘遁。末後推諉之供。尤萬萬不成說。究厥情狀。尤極巧惡。加刑取服。在所不已是旀。龍崗縣殺獄罪人金音東獄事段。踼脇非止一次。隕命又在翌日。看證李太柱卜永等之招。不啻丁寧。則渠雖欲發明。得乎。奪錢之後。常懷荷杖之心。裂衣之時。益激擲鞋之怒。舊憤新憾。用意故犯。明若觀火。償命一款。無容更議。姑令依前同推爲旀。价川郡殺獄罪人金連夏獄事段。此獄出於姻婭至切之間。而姪女作屍親。兄嫂爲看證。此誠前後殺獄。所罕見者是如乎。以一牛而殺人。傷痕若是狼藉。詞證若是明白。連夏可謂見牛而不知有姻親者矣。拳毆膝搗。無辭承款。而獨於足踼一款。抵死牢諱者。槪知其實因之在於足踼。故寧發毆搗之說。而足踼則決不足首實故耳。獄老生奸。情狀巧慝。雖非足踼一事。毆搗殺人之罪。渠烏得免乎。以此添問目。加刑得情爲旀。雲山郡殺獄罪人朴丁采獄事段。詞證之不實。未有若此獄。仰合面傷處。雖甚夥多。渠旣自顚於鐵磧堆積處。則不可但以被打論。至於腦後作孔。尤可見尖觸之明證。獨脚跟傷處。必是兩足合結之致。而脚跟。非要害之地。則亦不足爲致命之因是如乎。看證諸招。雖曰正犯之切隣。或率下含怒合結等語。亦出於其招。則其非專事掩覆。可以推知是置。一店之顔情旣厚。升米之事端至微。雖或憤頭下手。豈有用意猛打之理乎。由前由後。決無有付輕之端。參酌定配之意。分付爲良如敎。
정조 8년
又啓目粘。尙州牧殺獄罪人金兌寶獄事云云。依道啓。嚴訊取服爲白乎旀。取招各人段。別無更問之端。竝卽放送之意。分付道臣。何如。判付啓。慶尙道尙州牧殺獄罪人金兌寶獄事段。獄老奸生。東撈西摸。竝與四年率蓄之妾。而歸之於䵝昧難明之科。强欲圖生於必死之地者。究厥情狀。極爲狡惡兺除良。有三兌寶之妾父。而貴乭卽有三之子也。在有三之心。似無愛憎於子女之間。有何扶抑於殺活之際乎是旀。隔籬之介不直招。率去之由。同堂之先庭。亦證推擠之狀。到此有難輕議次律。兌寶。身乙。姑爲依前同推。仍令道臣。更考文案。旁探物情。如有可疑之端。無待更詢。卽具意見狀聞事。竝以分付。殺獄文案。何等至重。而元犯之名。換書他字。太失照管。不可無警。該道臣推考。取招各人等。放送事。依回啓施行爲良如敎。
정조 8년
又啓目粘。迎日縣殺獄罪人兪景基獄事云云。獄體至嚴。人命且重。臣曹不敢擅便。上裁敎是白乎旀。昌寧縣殺獄罪人金卜太獄事云云。實因旣如是涉疑。詞證又如是不的。若使一味加刑。終至瘐斃。則抑恐有違於欽恤之道。上裁敎是白乎旀。慶州府殺獄罪人崔應天獄事云云。一味加刑。恐違審克之道。上裁敎是白乎旀。安東縣殺獄罪人金驗尙獄事云云。更加各別嚴刑。期於取服爲白乎旀。金山郡殺獄罪人黃行龍獄事云云。獄體至嚴。人命且重。臣曹不敢擅便。上裁敎是白乎旀。昌原府殺獄罪人南太鵬獄事云云。更加嚴訊。期於取服之意。分付道臣。何如。判付啓。慶尙道迎日縣殺獄罪人兪景基獄事段。此獄已經三檢。而初覆兩檢。則皆以被搗懸錄。三檢則。以被打懸錄。而不行四撿。遽然完決。揆以獄體。已極疎漏兺不喩。所謂看證。只是斗奄進一人。以膝搗足踼之說。終始立證。而餘皆以不知納供。此不過傭雇右袒之說。本不足以此憑信是如乎。叔姪爭死。可見倫彝之不泯。首從遽分。亦屬刑政之倒置。實因旣如是不明。詞證又如是不備。則宜當有參恕之論。參酌定配爲旀。昌寧縣殺獄罪人金卜太獄事段。此獄成獄。專以腹下傷痕之堅硬如石。執爲被踼之明證。而初檢之堅硬。覆檢則變而爲柔軟者。已涉疑訝兺不喩。大抵凡事。不出常情之外。遐土人心。雖曰曚昧。亦具一段秉彝。則豈於父子夫婦之親。不念雪冤之圖。徒事立幟之計乎。自官行檢之後。急於私和之免罪。雖以添痛等說。曲爲彌縫。而當初被踼之不重。足可推知是旀。李性甲招中。旣言其坐踼之實狀。而又以近於戲謔爲言。則想像光景。尤驗其元無欲殺之心。道啓之斷以因毆添傷。儘有意見。加刑一次。懲礪放送爲旀。慶州府殺獄罪人崔應天獄事段。竹杖木杖。相距不遠。二打三打。首從不明。而金致燁。則以干犯酌配。應天則尙今滯囚者。未知十分的當是如乎。肩胛非要害之地。吐瀉卽危急之症。則中路驅迫。因病致命。亦不是異事。然而仍推。殊乖愼庶獄之義。參酌定配爲旀。大抵驛屬豪橫。莫如近日。憑藉官令。誅求村民。威脅之不足。至於結縛而毆打之。往往有似此殺變。而爲郵官者。初不察職。事在久遠。姑不欲追究。而來後萬有一此等侵漁之弊。當隨現。別樣論堪。不飭之道伯。亦難免其罪。以此意。一體嚴飭諸道爲旀。安東縣殺獄罪人金驗尙獄事段。語其情則結縭之初也。問其事則漚麻之微也。不勝訕庭之憤。縱有語屋之擧。而被打則無執捉之贓。自縊則有髣髴之痕。不可以疑似之跡。勒成重案兺不喩。腦後之痕。不過柔軟。命辰之供。自歸誣罔。則血杖血衣。便沒下落。亦不足執此爲說是遣。娶妻。卽所以孝養其親。而今也不然。不徒不順於其夫。又從以辱及其舅。則爲其夫之心。憤痛怵惕。當如何哉。縱使驗尙。乘憤猛打。因此致命。猶當有原情之議。況旀杖毆之說。初不眞的者乎。大抵毋論爛傷死被打死。自縊死勒縊死。金女之死。旣在於與其夫言詰之後。則謂之由我死。可也。直歸之於故殺之科。則恐非審克之論。依道啓。參酌決處之意。分付爲旀。金山郡殺獄罪人黃行龍獄事段。此獄傷痕。旣以腎囊贅肉。爲致命之因。而腎囊足踼。旣是行龍之所爲。則行龍之爲此獄元犯。烏可已乎。成獄償命。在所不已是乃。腎囊卽要害必死之地。而往來於越境之遠。拖到於旬餘之久者。已違於律文所載兺不喩。常漢之被人毆打者。必運置於見打人之家。便成不易之規。則屍親之不干行龍家。而擔置於貴太家者。何故是旀。以偏被行龍之踼打。有所遺言於其妻是乃。摘奸將校問病時。則只說貴太處被打之狀。而不言行龍二字。此又何故是隱喩。道啓中四條起疑。雖甚的確。外此違端。節節疑晦。大抵旣解旋縛。卽是常情之難測。其首其從。不可遠獄之遙度。而貴太則罪止刑放。行龍則尙今訊推有乖罪疑之義。亦爲間十日加刑二次。放送爲旀。昌原府殺獄罪人南太鵬獄事段。此獄與安東金驗尙獄事。略相髣髴。而驗尙之傅生。槪因情有可原。跡無明執故耳。此獄則枺木一打。輸款爛漫。腰脇兩邊。傷痕狼藉。國有三尺。理難容貸。若以東月之平日罪惡。殺之無惜。爲一分寬恕之端。則此後夫妻之反目者處之無難。而夫殺妻之律。將無所施。不料執法之地。有此傅輕之論。然有司曰可原。朝家何必膠守初見。嚴刑三次。減死絶島定配爲良如敎。
정조 8년
又啓目粘。漆原縣殺獄罪人鄭㗡奉獄事云云。令道臣。親執詳査。論理啓聞後稟處爲白乎旀。丹城縣殺獄罪人鄭德才獄事云云。各別嚴訊。期於取服爲白乎旀。慶州府殺獄罪人崔柱敦獄事云云。依前同推。期於輸款之意。分付道臣。何如。判付啓。漆原縣殺獄罪人鄭㗡奉獄事段。屍帳許多傷處中。心坎血暈。圍圓長七寸三分者。當爲致命之傷。而覆檢則曰微硬。初檢則不曰微硬者。誠如卿等起疑兺不喩。鄭命之納拜之說。旣發於屍親金召史之招。而初檢官。則稱以諸供中元無命之之名字是如。則該於營題之下。金元守打頰之言。又出於正犯鄭㗡奉之供。而覆檢官。又不取招。以此推之。則兩檢狀。俱有所失是遣。此外又有可疑者。凡爲殺獄參證者。莫不厭避隱諱。至於再招三招之後。始乃不獲已。略陳事實。而擧皆糢糊爲說遷就其辭。苟非平日嫌怨。則不欲顯然作隻者。誠以人之死生。判於其一言故也。此獄參證。則金乭夢金相右吳奉太鄭命之等挺身立證。太過分數。不曰一踼二踼。而必曰三踼。四人之招。如出一口。實狀設或如此。外面殊涉傷巧是如乎。以傷處則或曰硬。或曰不硬。以干連則應問而不問。以參證則衆口雷同。略無留難。大抵正犯行兇情節。非謂有傅輕之端。而只憑疎漏之案。遽然決折。終欠審愼。卿曹更査之情。儘有意見。依回啓施行爲旀。丹城縣殺獄罪人鄭德才獄事段。合面傷處之甚於仰面者。可想其執䯻貼地。左右揮擲。以致脊腎偏傷無異器仗所毆。致命旣在四日。告官又於其前。則正犯償命。更無可疑是如乎。初覆檢則無辭自明。同推時則忽地變招者。究厥情節。尤涉狡惡。死後磨戛。如欲移罪於善才生前毆踼。其將歸咎於何人。似此凶頑之類。不宜一向例推。另飭嚴訊。期於輸情爲旀。慶州府殺獄罪人崔柱敦獄事段。體無完膚。卽日致命。不待參證。已經款服。其醉不醉。初不當問。跡其行凶。不特情節之至陰慘而已。此外又有寒心者。崔柱敦雖方丁壯。李世太亦非衰老。鬪鬨之時。一般泥醉。設令强弱之或異。不宜拳踼之偏被。而解其帶而縛其手。惟意毆打。而自初順受。莫之敢抗。此無他也。平日良民之視土豪。殆甚於猛虎。以致積畏約之漸。至於被縛被毆。而曾不敢誰何。豈特一柱敦一世太爲然哉。土班之殘虐良民至此。而爲長吏者。越視而不之恤。揆以法理。寧有是耶。此等豪橫殘虐之類。決不容一日失刑。另飭同推。期於輸情爲良如敎。
정조 8년
又啓目粘。大丘府殺獄罪人朴守永獄事云云。更加嚴刑。期於得情。何如。判付啓。朴守永獄事段。實因旣甚分明。致命又非邂逅。磔狗爲眞贓。馱馬作斷案。原其情則似無殺人之意。考其律則難免由我之罪是隱乃。咬異於踼。臂殊於脅。惜未能趁卽救療。風寒之所觸冒。毒氣之所漸梁。呻吟逆旅。因以致死。此一段。道臣意見。亦不無所據。死者挽冤。雖甚傷惻。生者之償命。亦屬矜悶。況道啓中。倘盡制毒之方。豈有必死之理云者。豈不是斷此獄之左契。雖寘生科。似不至大失刑。守永。身乙。加刑一次。減死定配爲良如敎。
정조 8년
又啓目。鳳山郡同推罪人梁有彦獄事云云。依前同推。期於輸款爲白乎旀。同郡囚推罪人朴奉孫獄事云云。獄體人命。俱係至重。臣曹不敢擅便。上裁敎是白乎旀。載寧郡囚推罪人李厚相獄事云云。依前加刑。期於取服爲白乎旀。新溪縣囚推罪人朴春卜獄事云云。依法同推。期於輸款爲白乎旀。信川郡囚推罪人崔特赤獄事云云。獄事至嚴。人命且重。臣曹不敢擅便。上裁敎是白乎旀。海州牧囚推罪人姜柱卞獄事云云。獄體至嚴。人命甚重。臣曹不敢擅便。上裁是白乎旀。文化縣囚推罪人裵弘績獄事云云。此等罪囚。以其一獄二命。雖或傅輕。而亦不可無別般重勘之道是白乎旀。延安府囚推罪人朱貴接獄事云云。更加嚴刑。期於取服。何如。判付啓。黃海道鳳山郡殺獄罪人梁有彦獄事段。道伯起疑處。不無意見。而今日纔贖其身。便與他人同論。有傷奴主之名分云者。朝家以爲未必然。大抵曰奴曰主。名分至嚴。雖一日之間。霎時之頃。有奴主之名。則不償命。無奴主之名。則償命。槪其贖前贖後。有不得隨時闊狹故耳。若以道啓爲當。則從今贖奴償命之律良中。別創放良後。限幾月幾日之文是如可。如有殺越之事。輒考月日之遲速。以判償命之當否可乎是旀。又或有卽日買取。卽日殺死之擧是良置。亦當援此贖奴之例。置奴之主於償命之律是乙喩。不可撓者法也。不可屈者刑也。强覓無法之說。終至失刑之歸。則安在其設法愼刑之義也。此囚之如式同推。似無容議是隱乃。抑有一端合商量者。鳳今。以多年役使之婢。當一時放贖之後。頓忘前日之義。不問故主之病。則前日之恩情。有不可顧。而故主之憤痛。勢所必至。莫以今時。能忘舊日者。政是準備語也兺不喩。況其有彦之毆打。卽由渠兄之指揮。則兄弟之間。奴各有主之說。恐不是着題語。此豈非罪固難赦。情有可原者乎。卿等更加出意見論理稟處爲旀。同郡殺獄罪人朴奉孫獄事段。被告人奉孫。卽者斤尙親子也。被死人從男。卽者斤尙義子也。從男於者斤尙。稱父稱子。一如奉孫。則父子之義。無所逃於天地之間。而因一稷包之微。至有詬辱之擧。詬辱之不足。恣意下手。轉以至傷胸而出血。雖在行路之人。若具秉彝。則扼腕而憤毆之。況爲奉孫者。雖沒省覺。目擊此狀。豈有尋常看過之理。其所挺身捍蔽。出力拳踼。卽天理人情之可已而不可已者。原初成獄。未知有甚所見是隱喩。朝家以爲失着是如乎。道伯所引贖典中。減死律文。亦未十分襯當。以義子而毆義父。豈或方之於路人之毆傷乎。象魏懸法。風敎爲先。律典有無。初不必援引。奉孫。身乙。卽爲放送爲旀。成獄時檢官。一竝從重推考。雖以伊時道伯言之。宣化之地。乃反措辭題狀。必欲成而後已者。是誠何心。唉。彼奉孫。反生發明之計。未卽一一自服。特因遐俗蚩蚩。徒知殺人者死。未暇及於復讎之允合物則。則雖在微賤之類。但當成人之美。何必深責而求備。以此以彼。伊時道伯事。疎妄極矣。當該監司李敬養。推考爲旀。載寧郡殺獄罪人李厚相獄事段。比鳳山朴奉孫。縱或若殊。比平山鄭大元。無甚彼此是如乎。推以情理。參以事勢。有十分可恕之端。無一毫必死之罪。爲其子者。見其母之與人相鬨。推擠之顚仆之。如不急急趕到。急急挽捄。則豈可謂之有人理有至情哉。若其憤氣之所沖。發怒拳之所撞着。或毆或踼。不能自止者。固是勢所然之事是去乙。今若以毒毆猛踼。因仍致斃。擬之以故殺人律。則在廷尉奏當之方。雖云守經。視朝家勵俗之政。似涉乖宜。本曹回啓。未免太執拗。厚相。身乙。減死徒三年定配爲旀。新溪縣殺獄罪人朴春卜獄事段。年前於湖南金永化獄事。因道伯議啓。特傅之生路是在果。春卜事政類此。常漢夫婦。鬪鬨無端。少有違拂則爭。爭之過則打。或夕拳而朝昵。或乍詈而俄嬉。怒則火烈。喜則水融。不可一槪論也。奉卜之於姜女。同居七年。連産二子。情則好矣。特以身爲男子。不善俯育。尋常愧恧。着在肚裏是如乎。方其自外入室也。廚煙不生。婦交諦偏。乘曛拳踼。不擇緊歇。此豈有戕害之心而然哉。殺獄之故犯邂逅。雖不可遽然區別。而此等處。儘合商量。見醉之永化。尙已原情。使酒之春卜。豈可斷法。特爲減死定配爲旀。信川郡殺獄罪人崔特赤獄事段。此獄案。判然有理會處。而成獄三年。訖未究竟。旣無執贓之跡。又無立證之人。當初嫌端。雖緣食鼎之暫奪。末後逢場。至有酒杯之相勸。則復豈有故殺之意是旀。設使大段爭鬨。喫他毒手猛拳是良置。舂役非殘。喘之所自力。里任非病。脚之所自强。而及其處幕而取汗。脫袴而觸風。寒氣襲其外。餘毒注其內。則其矣致斃之由。專係調將之失宜。而遠引十數日前。與人相詰之事。勒謂之曰。業尙之死非病也。被打而死也。安有如許獄體是旀。屍親之拈。亦云周行坊曲。有所觸風是如爲有則。特赤之尙今滯囚。有乖欽恤之意。加刑一次放送爲旀。海州牧殺獄罪人姜柱卞獄事段。夫所謂遮笠也。掣笠也。奪笠也。直一劇戲之場。而偶擲自己之手。便傷他人之腹。若論其跡。則不期然而然。若究其情。則莫之爲而爲。此所謂無殺人之意。而冒殺人之名也。反復參閱。實無償死之罪。加刑一次定配爲旀。文化縣殺獄罪人裵弘績獄事段。語其親則纔過十寸也。論其情則近住一里也。謗起行露。事關傷風。則獄情之慘毒。姑且捨是。倫常之斁敗。又當如何。況旀三人幷力。一時逞憤。乃因放豚之辱。欲洩奔鶉之恥。川至揷柄折矣。拇指裂矣。若母若子若叔若姪之首從無別。踼死踏死打死捽死之實因不明。以此淫穢之跡。斷彼疑晦之案。有非朝家恤囚之意是如乎。道臣跋辭中。同囚幷推。其母先斃。今若復置其子於法。則便是一獄二償命云者。儘有意見。而卿曹覆啓。以弘績之專事掉脫。隱然歸罪其母。有所論列。此則誠然矣。一獄兩犯。在所當恤。傷倫敗俗。尤屬嚴懲。弘績段。減死定配爲有矣。令道臣。嚴刑準三次。發配爲旀。延安府殺獄罪人朱貴接獄事段。貴接之來問東贊家。卽是此獄緊案。則屍親初招中。不少槪見者。果何委折是隱喩。彼此皆不勝酒。主客互相撞胸。則是所謂秦楚之戰。得失惟均。蠻觸之爭。勝負何居者也是如乎。方其貴接之挺身。有此東贊之引頸。而扶執之。世俊未放手。則不知不覺之中。滾滾下側岸滑莎之間。勢所必至。然則東贊之項折。非貴接之所犯。卽渠不能衛其足之致。其他諸般傷痕。雖甚狼藉。實因旣以項折懸錄。以此歸之償命之科。果涉太凌遽之嫌。卿等更加論理。回啓爲良如敎。
정조 8년
又啓目粘。黃州牧殺獄罪人韓德老獄事云云。另加嚴訊。期於取服。何如。判付啓。黃州牧殺獄罪人韓德老獄事段。詞證轉益詳備。眞贓轉益綻露。而或稱斗煥之戕殺。或諉希京之敎誘。一味粧撰。百般抵賴。大抵斗煥洞任也。無怪乎屍帳之擔舁。希京老漢也。何事乎元犯之慫慂。彼固愚蠢。亦具知覺。旣無參看之跡。又異干連之人。慫慂自歸虛罔。擔舁便屬惻隱。則當初曳䯻而惹鬧者。德老也。畢竟扼囊而行兇者。德老也。渠雖欲抵死發明。得乎。況諸條起疑。道啓逐一對辨。到今更守初見。不無自信之嫌乙仍于。如是判下爲去乎。德老。身乙。姑令依前同推。仍使當初議啓時堂上。如有起疑之端。勿拘判決之已頒。更具意見。草記爲良如敎。
정조 8년
又啓目粘。鳳山郡殺獄罪人金才必殺獄段。旣有更査之命。則元犯處初不取招。大違格式。依回啓施行爲有矣。不必更定査官。徒煩來往之弊。後次同推時。發問目取招狀聞事。竝以。分付爲良如敎。
정조 8년
又啓目。鳳山郡殺獄罪人徐從石獄事云云。更加嚴刑。期於得情。何如。判付啓。鳳山郡殺獄罪人徐從石獄事段。古人有攘牛奪蹊之踰。足可援比於此獄情是如乎。證參縱有夢龍。事端眞由風牛。乘憤交詰。只緣澤畔之誘牝。被酒相鬨。有若泥中之鬪獸。墜下於猗角之場。冒犯於及腹之鞭。而雖云被打則至三。惟其傷生者非一是如乎。路上敍話。認出周觀之誼。醉後毆踼。寧有越視之意。況其扶病之路。又有墮水之擧。此所謂東西顚沛。豈獨歸咎於他人。大抵殺獄至嚴。此等罪囚。似難傅之疑輕。反覆文案。非出於有意故犯。槪可知已。雖欲如法償命。終不知爲理直。更加嚴刑。減死定配爲良如敎。
정조 8년
又啓目。黃州牧殺獄罪人尹才亨獄事云云。別無更問之端。姑爲放送。何如。判付啓。黃州牧殺獄罪人尹才亨獄事段。最初根因。由於德秀之發惡。畢竟句勘。歸於才亨之行兇。發狀之楊女旣故。立證之車哥至愚乙仍于。使之更査。槪出於求生必死之意。而其矣面質之招。未免含糊。不過是數段沒頭脚之語。才亨。可謂發劍於隣人之鬪。而自送其死者也。才亨。身乙。姑令依前訊推。而以獄體言之。詞證如是不備。仍作不刊之鐵案。未之前聞是如乎。楊女死矣。今無可論。車哥雖令百問千査。其說則愚無伶脊。必當自如。此所以特疑於此獄者。仍令道臣。知此意。如有別般起疑之端。不待更詢。卽具意見狀聞事。竝以。分付爲良如敎。